Broj: 711-I-720-M-9/22-02-11

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marka Pavića, zastupnika u Hrvatskom saboru, za davanjem mišljenja Povjerenstva**,na 155. sjednici održanoj dana 21. siječnja 2022.g. daje sljedeće

**MIŠLJENJE**

1. **Sukladno odredbi članka 17. stavka 3. ZSSI-a, obveznik Marko Pavić može istovremeno uz obnašanje dužnosti zastupnika u Hrvatskom saboru biti imenovan u nastavno zvanje i obavljati poslove predavača u području prirodnih znanosti – polje fizika na javnom Sveučilištu, na neodređeno vrijeme u nepunom radnom vremenu, te za to primati naknadu.**
2. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Marko Pavić, zastupnik u Hrvatskom saboru. U Povjerenstvu je zahtjev zaprimljen 10. siječnja 2022.g. pod poslovnim brojem 711-U-256-M-9/22-01-2, povodom kojeg se vodi predmet broj M-9/22.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici ZSSI-a. Stoga je i Marko Pavić povodom obnašanja dužnosti zastupnika u Hrvatskom saboru dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva predstavlja li imenovanje u nastavno zvanje na javnom Sveučilištu i odgovarajuće radno mjesto predavač, područje prirodnih znanosti, polje fizika, na neodređeno vrijeme u nepunom radnom vremenu eventualnu povredu neke od odredbi ZSSI-a i treba li za navedeno posebno odobrenje Povjerenstva.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istog članka Zakona propisano je da prethodno odobrenje Povjerenstva iz stavka 2. ovoga članka nije potrebno za obavljanje, pored drugih navedenih, znanstvene i edukacijske djelatnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako održavanje nastave na sveučilištu, u svojstvu predavača, odnosno znanstveno nastavnom angažmanu, predstavlja obavljanje edukacijske djelatnost u smislu članka 17. stavka 3. ZSSI-a te stoga obveznik Marko Pavić može istovremeno uz obnašanje dužnosti zastupnika u Hrvatskom saboru biti imenovan u nastavno zvanje i obavljati poslove predavača u području prirodnih znanosti – polje fizika na javnom Sveučilištu, na neodređeno vrijeme u nepunom radnom vremenu. Obveznik za obavljanje navedenih poslova ne treba prethodno odobrenje Povjerenstva. Isto tako obveznik za navedene poslove može primati naknade, no iste je temeljem članka 17. stavka 4. dužan prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marko Pavić, elektroničkom dostavom
2. Objava na internetskoj stranici Povjerenstva
3. Pismohrana